**דריה** "**דאשה**" **אטמנוב** (נולדה ב-6 בדצמבר 2005) היא מתעמלת אמנותית ישראלית, זוכת מדליית ארד בקרב-רב מאליפות העולם (ולנסיה 2023), אלופת אירופה בקרב-רב (תל אביב 2022) וזוכת מדלית ארד בגביע העולם (סופיה 2024).

ביוגרפיה
--------

אטמנוב ילידת ישראל ובת להורים שעלו מרוסיה. היא החלה את דרכה בגיל 7 בחוג ריקוד בשילוב גמישות, ומיד עברה להתעמלות אומנותית. מתעמלת בקבוצת הפועל רמת אליהו ראשון לציון תחת המאמנת איילת זוסמן. אטמנוב מתגוררת בראשון לציון ולומדת בתיכון טומשין שבעיר.

קריירה
------

### 2022

במרץ 2022 השתתפה אטמנוב בגביע העולם בהתעמלות אומנותית שנערך ביוון. שם, זכתה במדליות בכל חמש הקטגוריות (זהב בחישוק ובסרט וכסף בקרב רב בכדור ובאלות). באפריל 2022 השתתפה אטמנוב בגביע העולם בבאקו שבאזרבייג'ן, שם זכתה בשתי מדליות (זהב באלות וכסף בסרט) וסיימה במקום הרביעי בקרב רב.

ביולי 2022, השתתפה אטמנוב במשחקי העולם בברמינגהאם שם זכתה ב-3 מדליות (זהב בכדור ובסרט וכסף באלות). בחישוק סיימה במקום השישי. עם זכייתה במדליות הזהב, הפכה אטמנוב לספורטאית הישראלית הראשונה אי פעם שזוכה בזהב במשחקי העולם. 

באוגוסט 2022, השתתפה אטמנוב בגביע האתגר בקלוז' נאפוקה שם זכתה במדליית הארד בקרב רב, בזהב בכדור ובכסף באלות ובסרט.

#### אלופת אירופה בקרב-רב

באליפות אירופה 2022 שנערכה בתל אביב, זכתה במדליית זהב בתחרות הקרב-רב, עם ניקוד כללי של 136.900, כשהיא מקדימה את בוריאנה קליין (אנ') מבולגריה, שזכתה במדליית כסף עם 135.500 נקודות, ואת סטיליאנה ניקולובה (אנ'), גם היא מבולגריה, שזכתה במדליית ארד עם 131.650 נקודות. בנוסף, בגמרים על מכשירים בודדים, זכתה אטמנוב במדליית כסף בחישוק, באלות ובסרט. אטמנוב זכתה גם במדליית ארד קבוצתית יחד עם עדי כץ ונבחרת ההתעמלות האומנותית של ישראל. באליפות אירופה הזו, דריה אטמנוב הפכה למתעמלת הישראלית השנייה שזוכה בזהב באליפות אירופה (לאחר אשרם) וגם למתעמלת הישראלית השנייה שזוכה ביותר ממדליה אחת באליפות אירופה.

במהלך אליפות העולם בספטמבר 2022, נפצעה אטמנוב בעת שערכה חימום, וסבלה משבר מאמץ בכף רגלה. במהלך תקופת החלמתה סבלה מפציעה חדשה אך מינורית וחזרה להתחרות לאחר עשרה חודשים בגביע העולם במילאנו.

### 2023

באליפות העולם 2023 שנערכה בולנסיה שבספרד, זכתה אטמנוב במדליית הארד בתחרות הקרב-רב עם ציון משוקלל של 131.400 נקודות, אחרי סופיה רפאלי האיטלקייה (135.700) ודריה ורפולומב הגרמנייה (137.450). לגמר הקרב-רב, היא עלתה מהמקום השביעי במוקדמות. בתחרויות המכשירים הבודדים השתתפה אטמנוב בגמרים של תרגיל הכדור והסרט; בתרגיל הכדור סיימה אטמנוב במקום החמישי ובתרגיל הסרט סיימה במקום השביעי.

### 2024

בגביע העולם סופיה 2024, זכתה במדלית הארד בתחרות הקרב-רב עם 132.6 נקודות. בנוסף, העפילה לגמרים בתרגילי החישוק (35.25 נקודות), הכדור (33.2 נקודות) והסרט (32.85 נקודות).

קישורים חיצוניים
----------------

ויקישיתוף מדיה וקבצים בנושא **דריה אטמנוב** בוויקישיתוף
* 
* דריה אטמנוב, ברשת החברתית אינסטגרם

* דריה אטמנוב, באתר התאחדות ההתעמלות הבין-לאומית
* אתר למנויים בלבד דריה אטמנוב, הדאגות בגלל הפציעה הארוכה התחלפו במוטיבציה, באתר הארץ, 15 בספטמבר 2023

הערות שוליים
------------

1. ↑  הוועד האולימפי | לינוי אשרם מקור להשראה לצעירה דאשה אטמנוב
2. 1 2  איפרגן, סתיו (2024-04-13). "התעמלות אמנותית: זהב לנבחרת וארד לדריה אטמנוב בגביע העולם". *Ynet*. נבדק ב-2024-04-13.
3. 1 2  יניב טוכמן‏, דריה אטמנוב: "לינוי גרמה לי לעבוד יותר קשה. ידעתי שיש לאן לשאוף", באתר וואלה!‏, 18 ביוני 2022
4. ↑  סתיו איפרגן, ילדת הפלא של ההתעמלות האמנותית: "אחרי הזכייה באליפות אירופה חזרתי מיד להתאמן", באתר ynet, 17 ביולי 2022
5. ↑  אסי ממן, ‏דריה אטמנוב זכתה בארד בגביע האתגר, באתר ONE‏, 27 באוגוסט 2022
6. ↑  אסי ממן, ‏יש יורשת: דריה אטמנוב אלופת אירופה בקרב רב, באתר ONE‏, 18 ביוני 2022
7. ↑  אסי ממן, ‏מדליות כסף לאטמנוב ולנבחרת, ארד לעדי כץ, באתר ONE‏, 19 ביוני 2022
8. ↑  סתיו איפרגן, לפני התרגיל הראשון באליפות העולם: דריה אטמנוב נפצעה - ופרשה מהתחרות, באתר ynet, 14 בספטמבר 2022
9. ↑  אורן אהרוני, המתעמלת הבכירה של ישראל, דריה אטמנוב, חזרה להתחרות לאחר עשרה חודשים, 21 ביולי 2023, ישראל היום
10. ↑  אתר למנויים בלבד עידו רקובסקי, דריה אטמנוב זכתה במדליית הארד באליפות העולם בהתעמלות אמנותית, באתר הארץ, 26 באוגוסט 2023